
K § 1
V predmete úpravy sa uvádza rozsah návrhu vyhlášky, ktorá ustanovuje požiadavky na hodnotenie psychickej pracovnej záťaže, kritérium zvýšenej psychickej pracovnej záťaže, posúdenie zdravotného rizika, opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú psychickú pracovnú záťaž, požiadavky na hodnotenie senzorickej záťaže pri práci, opatrenia, ktoré vylúčia alebo znížia na najnižšiu možnú a dosiahnuteľnú mieru zvýšenú senzorickú záťaž pri práci.

K § 2
Návrh vyhlášky obsahuje základné ustanovenia súvisiace s psychickou pracovnou záťažou a senzorickou záťažou pri práci, ktoré sú dôležité na správnu aplikačnú prax tejto vyhlášky.
Práca vo vnútenom pracovnom tempe je taký spôsob práce, pri ktorom si zamestnanec nemôže voliť pracovné tempo a jeho činnosť je podriadená rytmu pracovného procesu, technologického procesu alebo rytmu iných osôb.
Práca pod časovým tlakom je práca vo vysokom pracovnom tempe s obmedzenými možnosťami prestávok a odpočinku, práca spojená s plnením termínovaných úloh pod časovým tlakom alebo práca spojená s preťažením kapacity spracovania informácií, čo je príčinou rýchleho nástupu únavy.
	Vplyvy narúšajúce sústredenie sú vplyvy, ktoré narúšajú nevyhnutné sústredenie pri práci a vedú k zvýšenému úsiliu pri koncentrácii alebo k častému prerušovaniu práce na úlohách, ako je hluk na pracovisku, vyrušovanie, alebo časté zvonenie telefónu.
	Sociálna interakcia je vzájomná súčinnosť, vzájomné ovplyvňovanie sa, vzájomné slovné a mimoslovné dorozumievanie sa alebo vzájomné pôsobenie rečou, správaním a konaním medzi dvoma alebo viacerými jednotlivcami, alebo medzi skupinami jednotlivcov a určuje sa kvalitou medziľudských vzťahov a komunikácie a môže byť závažným stresogénnym činiteľom.
Zodpovednosť je uvedomelý postoj k spoločenským hodnotám, povinnostiam, záväzkom a činnostiam, charakterizuje ju zložitosť rozhodovania, miera určitosti a istoty v rozhodovacích situáciách a miera osobných rizík; ako vlastnosť osobnosti sa prejavuje v práci opatrnosťou a svedomitosťou pri plnení povinností a dôslednosťou pri zabezpečovaní pridelených úloh a zverených hodnôt.
Hmotná zodpovednosť je zodpovednosť za rozhodovanie a konanie pri hospodárení s komplexom ekonomických hodnôt.
	Organizačná zodpovednosť je zodpovednosť za operatívne riadenie či zaisťovanie pracovného procesu.
	Riziko ohrozenia života a zdravia vlastného alebo iných osôb pri práci je vyššia pravdepodobnosť výskytu nepriaznivého variantu konečného efektu konania jednotlivca v dôsledku účinku rizikového faktora a môže sa vyjadriť pomerom všetkých možných prípadov a udalostí alebo neúspešných a nepriaznivých udalostí; v pracovnom procese pôsobí ako záťažový faktor vyžadujúci vysokú mieru odborných znalostí, pracovnú disciplínu, dodržovanie zásad bezpečnosti a ochrany zdravia pri práci, nevyhnutné sústredenie, nevyhnutnú mieru uvedomovania rizika a sebakontrolované vykonávanie činnosti.
	Fyzická nepohoda je pocit fyzického obmedzenia a záťaže pri práci, ktoré sťažujú pracovný výkon; môže byť spôsobená fyzickou námahou, hypokinézou, nevhodnou pracovnou polohou, nepriaznivými mikroklimatickými podmienkami alebo osobnými ochrannými pracovnými prostriedkami, ktoré obmedzujú pohyb, dýchanie, termoreguláciu, videnie alebo sluch.
Iné zdroje záťaže sú ďalšie zdroje záťaže, ktoré môžu zvyšovať psychickú pracovnú záťaž, ak sa pri práci vyskytujú, najmä zvýšená senzorická záťaž, komunikácia v cudzom jazyku pri práci, pravidelné alebo periodicky sa opakujúce skúšky odbornej spôsobilosti, ktoré sú podmienkou vykonávania práce a podobne.


K § 3
Ustanovujú sa požiadavky na hodnotenie psychickej pracovnej záťaže podľa charakteristík práce a pracovného prostredia, ktorými sú intenzita práce a časový tlak, vnútené pracovné tempo, monotónnosť práce, hluk alebo iné vplyvy narúšajúce sústredenie, sociálne interakcie, hmotná a organizačná zodpovednosť, riziko ohrozenia života a zdravia vlastného alebo iných osôb, práca na zmeny, práca nadčas alebo nočná práca, neštandardné pracovné prostredie, fyzická nepohoda a iné zdroje záťaže, napríklad zvýšená senzorická záťaž pri práci. 
Ďalšie ukazovatele psychickej pracovnej záťaže sa hodnotia v osobitných prípadoch vzhľadom na špecifické charakteristiky práce a pracovného prostredia s použitím špecifických metód tam, kde to vyžadujú osobitné predpisy, najmä v ozbrojených silách.

K § 4
Ustanovuje sa minimálne kritérium na určenie psychickej pracovnej záťaže ako zvýšenej, ktorým je dosiahnutie tretieho stupňa podľa metódy hodnotiacej psychickú pracovnú záťaž z hľadiska charakteristík práce a pracovného prostredia uvedenej v prílohe č. 1. Kritériami zvýšenej psychickej pracovnej záťaže sú tak tretí stupeň aj štvrtý stupeň záťaže podľa uvedenej metódy.
Psychická pracovná záťaž je faktor pôsobiaci na organizmus a vyžadujúci psychickú aktivitu, psychické spracovávanie a vyrovnávanie sa s požiadavkami a vplyvmi pracovného prostredia. V primeranej miere táto záťaž nespôsobuje stres, ale pozitívne pôsobí na aktivačné a adaptačné mechanizmy človeka, čo je dôležité najmä v pracovnej oblasti, preto nie je potrebné ani vhodné eliminovať ju na tejto úrovni opatreniami zamestnávateľa.
Zvýšená psychická pracovná záťaž označuje záťaž, ktorá prekračuje primeranú alebo optimálnu intenzitu. Zvýšená psychická pracovná záťaž nemusí znamenať záťaž na úrovni rizikovej práce v tomto faktore práce.

K § 5
Odkazuje na povinnosť zamestnávateľa zabezpečiť posúdenie zdravotného rizika z psychickej pracovnej záťaže a vypracovanie posudku o riziku v spolupráci s pracovnou zdravotnou službou podľa zákona č. 355/2007 Z. z. Posúdenie psychickej pracovnej záťaže a vypracovanie posudku o riziku sa vykoná tam, kde sa predpokladá zvýšená psychická pracovná záťaž. Teda tak ako aj pri iných faktoroch práce a pracovného prostredia zamestnávateľ posudzuje zdravotné riziko a zabezpečuje opatrenia vtedy, keď sa na pracovisku vyskytujú v určitej významnej intenzite.
Oproti platnej vyhláške návrh vyhlášky upravuje posúdenie zdravotného rizika.

K § 6 
Uvádzajú sa podrobnosti technických, organizačných a iných opatrení, ktoré vylúčia alebo znížia na najnižšiu možnú a dosiahnuteľnú mieru zvýšenú psychickú pracovnú záťaž.

K § 7 
Upravujú sa požiadavky na hodnotenie senzorickej záťaže pri práci podľa charakteristík práce a pracovného prostredia. Uvádzajú sa tri hlavné zložky senzorickej záťaže pri práci, ktorými sú zraková záťaž, sluchová záťaž a záťaž ostatných zmyslov. Zraková záťaž sa hodnotí z hľadiska šiestich charakteristík práce a pracovného prostredia, ktorými sú veľkosť kritického detailu, náročnosť na diskrimináciu detailov oproti pozadiu, nároky na adaptáciu zraku, nároky na akomodáciu a okohybné svaly, práca pri sťažených svetelných podmienkach a iné podmienky ovplyvňujúce zrakovú námahu. 
Určuje sa kritérium zvýšenej senzorickej záťaže pri práci. Zvýšená senzorická záťaž pri práci patrí medzi iné zdroje záťaže, ktoré môžu zvyšovať psychickú pracovnú záťaž a zohľadňuje sa pri hodnotení psychickej pracovnej záťaže. 
Senzorická záťaž je súčasť faktora psychická pracovná záťaž. Senzorická záťaž nie je  samostatný faktor práce a pracovného prostredia a preto sa v nej neurčuje kategória práce.

K § 8 
Upravujú sa podrobnosti technických, organizačných a iných opatrení, ktoré vylúčia alebo znížia na najnižšiu možnú a dosiahnuteľnú mieru zvýšenú senzorickú záťaž pri práci.

K § 9 
Navrhuje sa dátum nadobudnutia účinnosti vyhlášky.
S návrhom vyhlášky úzko súvisí návrh vyhlášky Ministerstva zdravotníctva Slovenskej republiky o podrobnostiach o ochrane zdravia pred fyzickou záťažou pri práci (aktuálne sú obe súčasťou vyhlášky MZ SR č. 542/2007 Z. z.).

K prílohe č. 1
Upravujú sa základné požiadavky na použitie metódy hodnotenia psychickej pracovnej záťaže podľa charakteristík práce a pracovného prostredia a vzor záznamového protokolu.

K prílohe č. 2
Upravujú sa základné požiadavky na použitie metódy hodnotenia senzorickej záťaže pri práci podľa charakteristík práce a pracovného prostredia a vzor záznamového protokolu.

